Я благъэхэр къагъуэтыж
Сирием, Иорданием щыпсэу ди хэкуэгъухэм я щIэблэу Къэбэрдей-Балъкъэрым я щIэныгъэм щыхагъэхъуэну къэкIуа ныбжьыщIэхэм я насып къихьри, республикэм щыIэ я унэцIэджэгъухэр къагъуэтыжащ.
Атмурзаев Ямал Iуащхьэмахуэ лъапэ зыщегъэпсэху. Адэжь щIыналъэм зи благъэхэр къыщызыгъуэтыжахэм ящыщщ Сирием къикIа, КъБКъУ-м ФилологиемкIэ и институтым и 2-нэ курсым щеджэ Атмурзаев Ямал. ЩIалэм зэрыжиIэмкIэ, иджыри Сирием щыIэу щIидзащ и унэкъуэщхэр къилъыхъуэжын. Ауэ ар къыщехъулIар республикэм къэкIуа иужьщ. «КъБКъУ-м сызэрыщеджэрэ мазитI дэкIауэ, зэрымыщIэкIэ, си унэцIэджэгъу гуэрым сыхуэзащ, дыщызэпсалъэм, наIуэ хъуащ дызэрызэблагъэр! Иджы сэ сытым дежи къыщызожьэ Налшык, Гундэлэн, Заречнэм»,- жеIэ Ямал. Абы зэрыжиIэмкIэ, и благъэхэм зэрепсалъэр балъкъэрыбзэщ. И анэдэлъхубзэмрэ щэнхабзэмрэ хуиIэ лъагъуныгъэр абы сабийуэ зыхрагъэ-щIащ. «Си адэр хуиту мэпсэлъэф балъкъэрыбзэкIэ, адыгэбзэкIэ, хьэрыпыбзэкIэ, тыркубзэкIэ, — жеIэ щIалэм. Си анэдэлъхубзэр сIурылъу, лъэпкъ хабзэхэм сыщIапIыкIыу си адэ-анэм сыкъызэрагъэхъуам и фIыгъэкIэ, сэ Къэбэрдей-Балъкъэрым сыщопсэу си унэ сыщыIэжым хуэдэу».
КъБКъУ-м и экономикэ къудамэм и магистратурэм и етIуанэ курсым щеджэ Жэмбэч Ахьмэди ирогушхуэ адэжь щIыналъэм и унэкъуэщхэр къызэрыщигъуэтыжам. Иджы зыгъэпсэхугъуэ махуэхэм ар щохьэщIэ Нартан дэс Жэмбэчхэ я унагъуэм, нэхъ гъунэгъуу щыгъуазэ зыхуещI адыгэхэм я нобэрей хабзэхэм, и лъэпкъым и тхыдэмрэ и щэнхабзэмрэ зрегъащIэ. Ахьмэд шэрыуэу адыгэбзэм зэрырипсалъэр я фIыщIэщ и адэ-анэм, абыхэм яIурылъ анэдэлъхубзэ къабзэр зэхихыу къэхъуащ. «ЦIыхур дэнэ щIыпIэ щымыпсэуами, абы сытым дежи и къежьапIэм къегъэзэж. Сэ си лъабжьэр къыщежьэр Къэбэрдей-Балъкъэр Республикэрщ», — жеIэ щIалэм. Тыркум щыщ ди лъэпкъэгъу щIалэм иджы и хъуэпсапIэщ езым и унагъуэ адэжь лъахэм щиухуэу абы щыпсэуну.
Мы зэманым КъБКъУ-м щIэсщ Тыркум, Сирием, Иорданием щыщ студент 300-м нэблагъэ. Ахэр хуоджэ медицинэ, экономикэ, техникэ, егъэджакIуэ IэщIагъэхэм, ныбжьэгъу пэжхэр зрагъэгъуэт, я къэкIуэнум гугъэ дахэхэр хузэпащэ. НыбжьыщIэхэм я нэхъыбэр щIохъуэпс адэжь щIыналъэм къинэжыну, республикэм и зыужьыныгъэм езыхэми я гуащIэ халъхьэну.
Джэдгъэф Маринэ.
